Leon van Nierop se resensie: American Animals | Maroela Media
American Animals **** (8/10)
Met Evan Peters en Barry Keoghan
Maak jou gereed vir die verrassing van die jaar. Saam met Hereditary en A Quiet Place, alhoewel dit natuurlik in 'n ander genre val, is American Animals so vermetel en oorspronklik, dat jy jou eie oë beswaarlik sal glo. Want dit is 'n hervertelling van die waarheid. Wat die rolprent verder opspraakwekkend maak, is omdat die werklike diewe bykomende kommentaar lewer op wat die akteurs doen wanneer hulle die diefstal rekonstrueer. Daar sien jy hoe goed die rolverdeling is, en besef jy dat elke woord waar is.
Dit gaan oor vier jong manne (baie mense sou hulle idiotiese diewe noem!) wat 'n waagmoedige roof beplan. Een van die outjies, die uitstekende Barry Keoghan, raak bewus van 'n versameling skaars boeke in die universiteitsbiblioteek. Hy en drie ander vriende besluit dan om die boeke te roof. Maar hoe berei hulle voor? Deur na fiksie-diefstalfilms te kyk en met die naïwiteit van kleuters te beplan hoe hulle die boeke gaan beroof! Hulle vergeet natuurlik dat hulle ook met 'n formidabele en toegewyde bibliotekaresse, The Handmaid's Tale se Ann Down te doen het.
Die diefstal is so pateties, 'n mens se mond hang oop. Enersyds is dit snaaks, maar op 'n donker-komiese manier, en andersyds is dit hartseer dat vier jong manne die spoor so dramaties kan byster raak! Jy sal lag, jou kop skud, verstom na die persoon langs jou staar en later vra: "Is dit regtig waar?"
Onthou net, dit is 'n eksperimentele rolprent wat in 'n sekere opwindende en vernuwende styl gemaak is met slim redigering, dus neem dit 'n rukkie om by die styl aan te pas en "in" die rolprent te kom. Maar as jy jouself eers oorgegee het, sal jy dikwels na jou asem snak.